–– Det er helt forbudt å gå med heldekkende slør, sier guvernør Midjiyawa Bakari til nyhetsbyrået AFP.

Forbudet kommer etter at elleve mennesker ble drept i et selvmordsangrep på søndag. Angrepet ble utført av to kvinnelige Boko Haram-terrorister iført burka.

Islamistgruppen har tidligere angrepet flere landsbyer i Kamerun. I april ble ti personer drept og et stort antall husdyr ble stjålet da terroristene angrep landbyen Bia.

Kamerun følger i fotsporene til nabolandene Tsjad, Gabon og Kongo, og blir det fjerde landet i området som innfører et burka-forbud.

Myndighetene i Kamerun forsøker også å få i stand en regional styrke, i samarbeid med Tsjad og Niger, for å bekjempe terrorgruppen.